TASCO มั่นใจกำไรปีนี้ทำนิวไฮ ขยายไลน์ธุรกิจขายน้ำมันเครื่องในปท.ปี 59
TASCO มั่นใจกำไรปีนี้ทำนิวไฮ ขยายไลน์ธุรกิจขายน้ำมันเครื่องในปท.ปี 59
14 ก.ย. 2558

นายชัยวัฒน์ ศรีวรรณวัฒน์ กรรมการผู้จัดการ บริษัท ทิปโก้แอสฟัลท์ จำกัด (มหาชน) หรือ TASCO เปิดเผยว่า บริษัทมั่นใจกำไรสุทธิปีนี้จะทำสถิติสูงสุดใหม่จากความต้องการยางมะตอยในประเทศและต่างประเทศปรับตัวสูงขึ้นขณะที่ในช่วงครึ่งแรกปีนี้สามารถทำกำไรสุทธิได้แล้ว 2.44 พันล้านบาท มากกว่าเท่าตัวจากทั้งปีก่อน
ขณะที่มีแผนขยายกำลังการผลิตโรงกลั่นยางมะตอยในมาเลเซียเป็น 5 หมื่นบาร์เรล/วัน และขยายกองเรือเพิ่มอีกในอนาคต พร้อมกันนี้ยังมีแผนจะขยายไลน์ธุรกิจขายน้ำมันเครื่องในประเทศ คาดว่าจะเริ่มในต้นปี 59
สำหรับในปีนี้บริษัทตั้งเป้าหมายจะมีปริมาณการขายยางมะตอยที่ระดับ 2.3 ล้านตัน ขณะที่ราคาวัตถุดิบปรับตัวลดลงตามราคาน้ำมันสวนทางกับราคาขายยางมะตอยที่ยังอยู่ในระดับสูงเพราะความต้องการใช้มากกว่าปริมาณการผลิต ทำให้มาร์จิ้นปรับเพิ่มขึ้นอย่างมีนัยสำคัญ
นายชัยวัฒน์ กล่าวว่า บริษัทเตรียมใช้งบลงทุนราว 100 ล้านเหรียญสหรัฐ เพื่อขยายกำลังการผลิตโรงกลั่นยางมะตอยในประเทศมาเลเซียเพิ่มเป็น 5 หมื่นบาร์เรล/วัน จาก 3 หมื่นบาร์เรล/วันในปัจจุบัน โดยคาดว่าจะแล้วเสร็จในปี 62 ขณะที่ปัจจุบันบริษัทมีอัตราการใช้กำลังการผลิตราว 90%
นอกจากนี้ บริษัทยังอยู่ระหว่างสั่งต่อเรือใหม่อีก 3 ลำ แบ่งเป็น ขนาด 1 หมื่นตัน มูลค่า 28 ล้านเหรียญสหรัฐ ที่จะได้รับเข้ามาในปี 61 และขนาด 4-5 พันตัน อีก 2 ลำ มูลค่า 20 ล้านเหรียญสหรัฐ/ลำ โดยจะทยอยรับในปี 61-62 จากปัจจุบันบริษัทมีกองเรืออยู่ 9 ลำ และเช่าอยู่ 3 ลำ
นายชัยวัฒน์ กล่าวอีกว่า ปี 59 บริษัทจะขยายธุรกิจใหม่ โดยล่าสุดได้เข้าเซ็นสัญญากับ บริษัท SK Energy เพื่อเป็นตัวแทนจำหน่ายน้ำมันเครื่องให้กับลูกค้าที่เป็นบริษัท ในประเทศ โดยปัจจุบันบริษัทมีลูกค้าอยู่ราว 200 บริษัท